Jóan Pauli Jacobsen, venjari og fótbóltsviðmerkjari, hevur niðanfyri nakrar hugleiðingar um nýggja Chelsea venjaran Maurizio Sarri. HM í fótbólti í 1990 varð hildið í Italia. Í norðara partinum av Miðitalia í landspartinum Toskana steðgaði Maurizio Sarri sínari yrkistíð sum fótbóltsleikari júst sama ár og byrjaði sum venjari. Fótbóltsevnini rukku ikki langt, men hann hevði eitt gott starv sum bankamaður. Í starvinum ferðaðist hann runt Europa, arbeiddi í London, Zürich og Luxembourg. Hann arbeiddi hvønn dag frá kl. 9 til kl. 17 og var so venjari aftaná. Stóra fyrimyndin og venjari hjá italska stórfelagnum AC Milan, Arrigo Sacchi, hevði eisini havt eina ókenda yrkistíð sum leikari og hevði sagt vísdómsorðini:” Tað er ikki neyðugt at hava verið hestur fyri at gerast kappríðari!” um leiklutin at fara frá ókendum leikara til venjara í fremstu røð. Sacchi sjálvur hevði arbeitt í einari skósølu og hevði brúkt sølustevnir í Europa sum umbering fyri at hyggja eftir Ajax. Sterkt ávirkaður av Sacchi valdi Sarri at ganga í hansara fótasporum. Sarri hevði tikið dystirnar hjá Milan upp á sjónband og hevði greinað teir út í æsir. Sum parttíðarvenjari vandi hann m. o. Stia, Faellese, Cavriglia, Antella, Valdema og Tegoleto. Tá so evran og fremmandir bankamenn í 2001 fingu fótin fyri seg í Italia, tá tók Sarri stigið fult út. Nú skuldi hann vera venjari burturav. Staðbundna felagið, Sansovino, gav honum møguleikan og Sarri førdi teir til vinnarar í landslutinum upp á trý ár. Umvegis Sangiovannese fekk hann starv í næstbestu deildini í Italia, Serie B, hjá Pescara í 2005. Hóast spælið fleyt væl, so manglaðu úrslitini. Í 2006 avloysti hann Antonio Conte fyrstu ferð í Serie B felagnum, Arezzo, sum átti ein leiklut í italsku gøluni um avtalað spæl, Calciopoli. Sum fylgja av gøluni byrjaði Arezzo við minuss seks stigum. Uppgávan tóktist ómøgulig, stjórin í felagnum, Piero Mancini, gjørdist fjálturstongin og gav Conte sekkin í oktober 2006. Mancini setti sítt álit á Maurizio Sarri, men fekk skjótt kaldar føtur. Í mars tók Conte við aftur sum venjari, men tá var ov seint. Arezzo flutti niður, fór á húsagang og er ikki komið fyri seg enn. Ólíkt Sacchi, sum var 41-ára gamal, tá AC Milan setti hann í starv í 1987, og Conte, sum gjørdist venjari í bestu deildini hjá Atalanta stutt eftir 40-ára føðingardag sín, so náddi Sarri ikki Serie A fyrr enn fyri 4 árum síðani, 55-ára gamal. Hann arbeiddi seg allan vegin upp. Ongin setti sínar pengar upp á Sarri sum komandi stórvenjara. Venjarin hjá Juventus, Massimiliano Allegri, varð av Cagliari hálaður upp í bestu deildina, tá hann hevði vunnið sær uppflyting til Serie B við Sassuolo. Sjálvur noyddist Sarri at føra sítt egna lið upp í bestu deildina fyri at prógva, at hann hoyrdi heima har. Tað er ein gáta, hví Sarri ikki varð uppdagaður av feløgunum í bestu deildini í Italia. Men Sarri mátti vera tolin, tí hann ikki rætta tilknýtið fyri at sleppa framat ovastu venjaraútbúgvingini í Italia, Supercorso, ei heldur hevði hann nakra nevniverda yrkistíð sum leikari fyri at sleppa framum í bíðiraðnum. Ein onnur orsøk er møguliga manglandi tolni í italskum fótbólti, tí ofta hevði Sarri fingið sekkin, áðrenn hansara nýhugsan hevði fingið gróðrarlíkindi. Tann ungi Walt Disney fekk sekkin, tí honum manglaði hugflog. Marylin Monroe varð biðin um at gerast skrivstovudáma og Elvis Presley varð biðin um at halda fram at koyra lastbil. Eins og áðurnevndu svam Maurizio Sarri ímóti streyminum og fylgdi eisini sínum framtíðardeymi. Vørumerkið hjá Sarri er tað sama sum hjá Josep Guardiola: høgt trýst, vinna bóltin, stuttar avleveringar, ferðskifti í álopsspælinum. Fótbóltsvenjarar úr øllum heiminum flokkast nú um at sleppa at fylgja venjingunum hjá Sarri og Fabio Capello hevur sagt nakað soljóðandi:” Tjúgunda hvørt ár finst ein nýskapan. Aftan á Ajax kom Milan liðið hjá Sacchi, síðani Guardiola. Nú stendur Sarri fyri tørni.” HM 2018 vísti, hvussu stóran dent venjarar leggja á deyðbóltsstøður og hvussu stóran týdning tær hava. Sarri verður eyknevndur” Mister 33” í Italia, tí hann vísir so stórt fjølbroytni í frísparks- og hornasparksstøðum. Vit kunnu sostatt rokna við, at deyðbóltsstøður, eisini innkøst, eru penslastrok í meistaraverkinum hjá Maurizio Sarri í Chelsea Football Club. Væl at merkja, um Sarri fær neyðugu arbeiðsumstøðurnar, nóg langan snór frá Roman Abramovich og úrslitini við sær. 228660.